SKRIFTLIG FORESPØRGSEL E-3117/00

af Konrad Schwaiger (PPE-DE) til Kommissionen

(6. oktober 2000)

Om: Beslutning 2000/418/EF Særbehandling af BSE-risikomateriale

På baggrund af oplysninger fra min valgkreds vil jeg gerne gøre Kommissionen opmærksom på følgende problemstilling:

Den 29. juni 2000 udstedte Kommissionen en beslutning 2000/418/EF(1), som forpligter samtlige medlemsstater til at sørge for, at BSE-risikomateriale fra dyrekroppe og slagteaffald indsamles separat, bearbejdes og destrueres. I den forbindelse har Kommissionen ikke taget højde for, at Tyskland i henhold til Det Internationale Dyreepidemiagenturs dyresundhedskodeks anerkendes som BSE-frit. Kravene i beslutningen vil medføre udgifter i Baden-Württemberg på 5 millioner DM, hvilket vil betyde udgifter for hele Tyskland på mellem 35 og 40 millioner DM. Kommissionen er ved at udarbejde en nu beslutning, som skal skabe hjemmel for at blive undtaget for denne ordning. Hvornår vil dette nye udkast til beslutning blive forelagt Rådet og Parlamentet?

Ville det eventuelt være muligt indtil undtagelsesbeslutningens ikrafttrædelsen at udstede en kommissionsbeslutning, som undtager BSE-frie medlemsstater fra at sikre særbehandling af risikomateriale?

(1) EFT L 158 af 30.6.2000, s. 76.

Svar afgivet på Kommissionens vegne af David Byrne

(22. november 2000)

Som en forebyggende foranstaltning vedtog Kommissionen beslutning 2000/418/EF om regulering af anvendelsen af materiale, der udgør en risiko med hensyn til overførbare spongiforme encephalopatier og om ændring af beslutning 94/474/EF. Det skete i lyset af en række tilfælde af bovin spongiform encephalopati (BSE), der fortsat forekom i Fællesskabet, og det selv i medlemsstater, der ikke tidligere har fundet tilfælde, samt de gentagne udtalelser fra Den Videnskabelige Styringskomité (VSK), der anbefaler, at specificeret risikomateriale fjernes fra fødevare- og foderkæden. Denne beslutning finder også anvendelse over for Tyskland og har siden den 1. oktober krævet, at en række forskellige former for specificeret risikomateriale fjernes. Der kan ikke blive tale om nogen form for undtagelse fra denne foranstaltning.

Efter vedtagelsen af beslutningen konsoliderede VSK udtalelserne ved at vedtage sin endelige udtalelse om den geografiske risiko for bovin spongiform encephalopati. VSK kom med udgangspunkt i en analyse af den tilgængelige information om de væsentligste risikofaktorer til den konklusion, at forekomsten af BSE ikke kunne udelukkes i nogen medlemsstat. Den konkluderede også, at en forekomst af BSE i kvægbesætninger i Tyskland, Italien og Spanien var sandsynlig, selv om der til dato ikke var fundet nogen tilfælde i de pågældende lande. Denne udtalelse og de bagvedliggende landerapporter, der går nærmere i dybden med bevæggrundene for evalueringen, er efterfølgende blevet offentliggjort på Internettet.

Det internationale dyresundhedskontor (OIE) har endnu ikke anerkendt nogle af sine medlemmer som BSE-fri på grundlag af sine dyresundhedskriterier vedrørende BSE. For at kunne gøre dette skal OIE's generalforsamling først vedtage det spørgeskema, som skal tilvejebringe de oplysninger, som skal anvendes til at vurdere opfyldelsen af kriterierne for, at et område kan karakteriseres som BSE-frit. Det næste trin er godkendelse af et forslag vedrørende opstillelse af en liste over BSE-fri medlemmer. Man forventer ikke at godkende spørgeskemaet før maj 2001 og opstillingen af listen over BSE-fri medlemmer før maj 2002. Kriterierne for BSE-fri områder i OIE's kodeks beskriver en række risikofaktorer, hvoraf antallet af rapporterede tilfælde kun udgør et element. På den baggrund er der ikke modstrid mellem OIE's kodeks og den ovennævnte udtalelse fra VSK vedrørende den geografiske risiko for BSE.